钦定古今图书集成/理学汇编/学行典/第090卷 > 王阳明集 > 《题戴行可进学斋》文天祥
## 钦定古今图书集成/理学汇编/学行典/第090卷 > 王阳明集 > 《题戴行可进学斋》文天祥

《干》称进德者三，而《象》曰：“天行健，君子以自强不息。”圣
人复申之曰：“终日乾乾，行事也。”君子之所以进者无
他，法天行而已矣。进者行之验，行者进之事。进百里
者吉，行三日；进千里者吉，行一月。地有远行，无有不
至。不至焉者，不行也，非远罪也。戴君行可以进学，名
斋垂二十年。前之进，予不得而考也；后之进，予不得
而量也。独有一言愿献于君者曰“行。行”固君字也。《书》
曰“行之惟艰”，《语》曰“行有馀力”，《中庸》曰“利行”、曰“勉行”，曰
“力行”，皆行也，皆所以为进也。不行而望进，前辈所谓
游心千里之外，而本身却只在此。虽欲进，焉得而进
诸戴君，求进者也。而予言行，予将有远役，其知行之
理，固审君之俯仰是斋也，其亦反复于字之为义也
哉。